《酒有和劲》
宋代·罗大经

小槽真珠太森严，兵厨玉友专甘醇。
两家风味欠商略，偏刚偏甘俱可怜。
使君袖有转物手，鸬鹚杓中平等分。
更凭石髓媒妁之，混融并作一家春。
季良不用笑伯高，张竦何必讥陈遵。
时中便是尼父圣，孤竹柳下成一人。
平虽有智难独任，勃也未可嫌少文。
黄龙丙魏要兼用，姚宋相济成开元。
试将此酒反观我，胸中问学当日新。
更将此酒达观国，宇宙皆可归经纶。
书生触处便饶舌，以一贯万如斲轮。
使君闻此却绝倒，罚以太白眠金尊。

作者简介：吉州庐陵人，字景纶。理宗宝庆二年进士。历容州法曹掾、抚州军事推官，坐事被劾罢。有《鹤林玉露》。